Tannie bekrap per ongeluk R1,2 miljoen-skildery | Maroela Media
Die Deense kunstenaar Arthur Köpcke het in 1977 gelede sy werk, "Reading-work-piece", 'n gedeeltelik voltooide blokkiesraaisel met die voorstel, "vul woorde in", geskep. Dit is tans in die Neues-museum in Nuremberg, Duitsland te sien, berig The Telegraph.
"Die vrou het gesê sy het aangeneem die opdrag is 'n uitnodiging om die blokkiesraaisel te voltooi," het 'n woordvoerder van die polisie gesê.
Eva Kraus, direkteur van die museum, het gesê 'n privaat versamelaar het die kunswerk aan die museum geleen, en het nuus oor die skade "met 'n goeie sin van humor" ontvang.
Volgens Kraus het die vrou, wat die museum saam met 'n groep senior burgers bygewoon het, nie vernielsugtig opgetree nie. Die Associated Press berig die skade is wel by die polisie aangemeld sodat daar van die versekering geëis kan word.
Dit sal glo 'n paar honderd dollar kos om die skildery te restoureer.
Die Duitse koerant, Suddeutsche Zeitung, het berig die vrou het aan die polisie gesê sy is van mening die museum moes 'n waarskuwing opgerig het om vir mense te sê hulle moenie die kunstenaar se opdrag volg nie.
Die vrou wat die toergroep gelei het, het gesê daar is talle interaktiewe stukke in die museum en dit het moontlik tot die verwarring gelei.